מאור תיתון

מאור תיתון (נולד ב-1989) הוא פזמונאי, מלחין, מפיק מוזיקלי וזמר ישראלי.

ביוגרפיה 
תיתון החל את דרכו המוזיקלית בשנת 2012, כשהשתתף בעונה הראשונה של תוכנית המציאות "The Voice ישראל", והמנטור שלו היה שלומי שבת. תיתון ניצח בשלב הדו-קרב והודח בשלב ההופעות החיות. בהמשך השנה, הלחין עבור עידן יניב את השיר "איך אוכל לשמח אותך". באפריל, התארח בשירה של רוחמה רז, "אנגן שירייך". ביולי, הוציא את סינגל הבכורה שלו, "יודע לאן", שהלחין למילותיו של הפזמונאי נעם חורב.

החל משנת 2013, היה תיתון לזמר הליווי  של הזמר עומר אדם במשך כארבע שנים. בשנת 2017, כתב עבור אדם את השיר "שדות של תירוצים", מתוך האלבום "אחרי כל השנים". בשנת 2018 כתב, הלחין והפיק עבורו את הלהיט "חברות שלך", יחד עם אלעד טרבלסי. השיר הגיע למקום הראשון במצעד ההשמעות ברדיו השבועי של מדיה פורסט, ולאחר מכן גם למקום החמישי במצעד הפזמונים העברי השנתי של גלגלצ ולמקום העשירי במצעד השנתי של כאן גימל. בשנת 2019 יצא שיר ההמשך, "חברות שלך 2", שהגיע למקום השביעי במצעד השבועי של מדיה פורסט.

באפריל 2019 יצא אלבומה של הזמרת עדן בן זקן, "חיים שלי", מתוכו כתב והלחין את הלהיט "תרקדו", יחד עם אלעד טרבלסי ומשה בן אברהם. השיר הגיע למקום החמישי במצעד השבועי של מדיה פורסט. בספטמבר, השתתף בביצוע השיר "מתחילים מחדש" במסגרת פרויקט "ותן חלקנו", יחד עם אמנים שונים. בנובמבר, יצא השיר "כתבתי עלייך שיר" של עומר אדם, שכתב והלחין יחד עם אדם ומשה בן אברהם.

בשנת 2020 השתתף בכתיבת הדואט "קוקוריקו", בביצוע עומר אדם ועדן בן זקן, שהגיע למקום ה-22 במצעד הפזמונים העברי השנתי של גלגלצ ו-ynet.

בשנת 2021 השתתף בעונה הרביעית של תוכנית המציאות אקס פקטור ישראל, במטרה לייצג את ישראל באירוויזיון 2022. תיתון עבר את האודישנים, אך נפל בשלב הסינונים.

שירים שכתב, הלחין או הפיק

קישורים חיצוניים

הערות שוליים 

פזמונאים ישראלים
מלחינים ישראלים
זמרים ישראלים
זמרי פופ ישראלים
זמרי מוזיקה מזרחית ישראלים
מתמודדי The Voice ישראל
משתתפי אקס פקטור ישראל
מפיקים מוזיקליים ישראלים
ישראלים שנולדו ב-1989